
Трагајући за квалитетима родитељства који доприносе развоју сигурне афективне везаности у првој години дететовог живота, истраживачи су као најважнији фактор издвојили мајчину сензитивност [Ainsworth et al. 1971, 1974; према Meins et al. 2001]. Под овим концептом Мери Ејнсворт (Mary Ainsworth), његов идејни творац, подразумијевала је правовремене одговоре мајке
 који су у складу са дететовим потребама. Она је истакла како су мајке сигурно везане деце у стању да свијет сагледају из перспективе свог детета и да се према њему опходе као према засебном бићу. Способне су да на основу понашањâ свог детета доносе прецизне закључке о његовим менталним стањима која управљају понашањима и да у складу с тим адекватно реагују. С друге стране, мајке несигурно везане деце нису способне, односно спремне да схвате зашто се њихово дијете понаша на одређени начин, па њихови одговори знају изостати, а и кад се појаве, често су неадекватни и/или неувремењени. Тако се оне, нпр., играју са дететом када је уморно или гладно. 

Мишљење Мери Ејнсворт о важности утицаја сензитивног старатељства било је општеприхваћено све док се нису почеле појављивати студије које су имале за циљ да ревидирају и додатно емпиријски истраже овај феномен [De Wolff & Van IJzendoorn 1997]. Наиме, у каснијим истраживањима показало се како деветостепена скала за мерење мајчине сензитивности, што ју је креирала Ејнсворт [1969], заправо ствара највећу потешкоћу, будући да истраживачи који су слиједили њен рад у жељи да дођу до прецизнијих података нису имали јасна упутства у вези с тим која понашања треба да региструју, колико дуго она треба да се прате, колико је важна њихова учесталост и сл. Додатни проблем било је и то што су се служили и другим инструментима, а не само њеном оригиналном скалом. Непрецизно операционализован концепт и непостојање консензуса о понашањима која репрезентују мајчину сензитивност неминовно су резултовали различитим критеријумима и интерпретацијама. Посљедица тога били су неусклађени налази, који су довели у питање снагу везе мајчине сензитивности и обрасца сигурне афективне везаности детета.

Међутим, због наведених проблема и резултате тих истраживања треба узети с резервом. Наиме, пажљива анализа открила је како је већина истраживачких подухвата била усмерена на само један сегмент мајчиног понашања – најчешће на правовременост или континуираност њених одговора, док је кључни аспект – адекватност одговора – углавном остао занемарен [Meins et al. 2001]. На тај се начин слика о мајчиној сензитивности сводила или на општи утисак истраживача о мајчином сензитивном понашању или на процену појединог аспекта тог понашања (брзо реаговање на узнемиреност детета, одговарајућа стимулација и сл.). Осим тога, у многим студијама била је нарушена еколошка валидност. Процене су се обично заснивале на кратким интеракцијама мајке и детета у лабораторијским условима, а притом је коришћен инструмент који је креиран на основу лонгитудиналних опсервација у кућним условима. На основу свега наведеног, могло би се закључити како проблем заправо почива у недовољно јасној операционализацији концепта, а не у самој идеји о важности утицаја сензитивне његе на развој сигурног обрасца афективне везаности. Томе у прилог иду и налази метааналитичких студија у којима је установљена снажнија величина ефекта за мере засноване на процени опште сензитивности у природним, кућним условима, баш како је то чинила Ејнсворт, него за оне мере које почивају на регистровању учесталости јављања одређених појава, попут осмијеха, додира и сл. [De Wolff & Van IJzendoorn 1997]. 
КОНЦЕПТ ОРИЈЕНТАЦИЈЕ НА УМ ДЕТЕТА
С намером да овај проблем ријеши у духу идеје Мери Ејнсворт, Елизабет Мејнс (Elizabeth Meins) понудила је концепт оријентација на ум детета (енгл. mind-mindedness)
, којим наглашава тенденцију мајке да своје дијете третира као особу са сопственим умом, а не само као биће чије потребе треба да буду задовољене [Meins 1997]. Увођењем новог појма, Мејнс је жељела да истакне како се општа мајчина сензитивност, тј. бихевиорални одговори на дечје физичке и емоционалне потребе, разликује од специфичне мајчине сензитивности, која обично долази до изражаја када су физичке и емоционалне потребе детета задовољене, а подразумијева капацитет мајке да се бави дететовим менталним стањима као узроцима одређеног понашања. Своју пажњу усмерила је на сржну карактеристику сензитивности – свјесно и прецизно тумачење сигнала детета те прикладан и брз одговор на њих. Са својим сарадницима креирала је и погодан инструмент за процену степена присуства оријентације на ум детета током интеракције мајки и њихове деце [Meins et al. 2001].
Процена се заснивала на анализи снимка двадесетоминутне интеракције мајке и детета у лабораторијским условима. У просторији где су боравили мајка и дијете било је неколико столица, подних јастука и низ играчака прилагођених шестомесечном узрасту детета. Мајкама је речено да се играју са својим дететом онако како би то радиле да се налазе код куће и да имају слободног времена. Простор и садржаји били су им потпуно на располагању, с тим да су на почетку мајка и дијете смештени на подне јастуке у централном дијелу собе. 

Првобитну верзију инструмента чинило је пет различитих мера, и то оних за које су аутори претпоставили да би се на основу њих могло закључити како мајка третира своје дијете као мисаоно биће, способно за интенционалне радње. Те мере су: 1) мајчино реаговање на промене у правцу погледа детета, 2) мајчино реаговање на акције детета које су усмерене према објектима, 3) имитација, 4) подржавање аутономије и 5) адекватни мајчини коментари усмерени на ментална стања детета. Прве три обухватају мајчине одговоре на сигнале које јој дијете шаље. Како се претпоставља, требало би да мајке које су осјетљиве на ментална стања детета на основу тих сигнала обликују своја понашања – усмеравају пажњу ка објектима на које је дијете фокусирано, приносе ствари које су детету интересантне, именују или описују објекте, односно догађаје на које је дијете усмерено, опонашају његово оглашавање, фацијалну експресију и сл. Такође, претпоставља се да такве мајке сматрају како су њихова деца способна за интенционалне радње и да ће подржати њихово аутономно понашање, што је обухваћено четвртом мером оријентације на ум детета. Пета мера заснована је на анализи садржаја мајчиног говора и представља одраз њене способности да користи језик за обликовање интеракције у менталистичком контексту. Прецизније, овом су мером обухваћени: коментари усмерени на ментална и емоционална стања (знања, мисли, жеље, интересовања, препознавање да је дијете забринуто, узбуђено или да му је досадно и др.), затим на менталне процесе (присјећање, препознавање, мишљење итд.), тумачење дететових понашања као покушаја манипулације мајчиним увјерењима (Шалиш се са мном, Желиш да ме превариш и сл.), те фиктивни дијалог, у коме мајка наводи шта би све рекла њена беба уколико би била у стању да прича [за детаљан опис в. Meins & Fernyhough 2015].
Своје идеје Мејнс је касније покушала и емпиријски да поткријепи, и то тако што је у истраживањима које је вршила са својим сарадницима провјеравала повезаност два концепта – оријентације на ум и мајчине сензитивности. Показало се сљедеће: сензитивност је позитивно корелирала са свим индикаторима оријентације на ум осим са подржавањем аутономије. Притом је снажнија повезаност са сензитивношћу уочена у случају два индикатора – мајчиног реаговања на промене у погледу детета, односно адекватних мајчиних коментара усмерених на ментална стања детета. Међутим, пошто су оба индикатора појединачно објашњавала мали дио варијансе сензитивности (16%), закључено је да су сензитивност и оријентација на ум детета два независна, али ипак повезана концепта [Meins et al. 2001].
Кад је ријеч о концепту оријентације на ум детета, установљено је да мере које су узете у обзир углавном међусобно позитивно корелирају. Међутим, треба нагласити да су те корелације заправо умерене јачине. Из тога произлази да се њима мере повезани, али различити аспекти истог концепта, тј. да различита понашања могу послужити као показатељ способности мајке да се током интеракције усмерава на ум свог детета. Ипак, Мејнс се са колегама у даљем раду фокусирала на вербалну меру оријентације на ум детета, пошто се показало да су адекватни коментари мајке усмерени на ментална стања детета, за разлику од осталих мера, значајан предиктор сигурне везаности на узрасту од годину дана, бољи и од сензитивности мајке [Meins et al. 2001]. 
Из назива мере – адекватни коментари мајке усмерени на ментална стања детета – може се закључити да постоје и коментари усмерени на ментална стања који нису адекватни. У вези с тим, важно је навести који се критеријуми користе за утврђивање адекватности овог типа коментара према упутствима Мејнс и сарадника [в. нпр. Meins et al. 2012].

Адекватним (енгл. appropriate) коментарима сматрају се сљедећи типови: 1) коментари из којих се може закључити да је мајка исправно процијенила психолошко стање свог детета (нпр., мајчин коментар како њено дијете жели одређену играчку подудара се са дечјим понашањем које заиста указује на такву жељу), 2) коментари о тренутној дечјој активности који се могу довести у везу са сличним прошлим или будућим догађајима (нпр., док се дијете игра плишаним медвједом, мајка га пита сјећа ли се да је већ негде видело (животињу) медвједа), 3) коментари служе наставку интеракције уколико се појавио застој (нпр., ако дијете није фокусирано ни на један објекат или активност, мајка га пита жели ли погледати одређене слике).

С друге стране, могу се појавити и: 1) погрешне процене психолошког стања, 2) коментари који указују на прошле или будуће догађаје, а нису у вези са тренутном дечјом активношћу, 3) коментари којима мајка пита дете шта жели да ради, предлаже неку активност или нуди неки предмет док је његова пажња очигледно усмерена на нешто друго, те 4) нејасни коментари, попут општих тврдњи да дете нешто воли а то није очигледно из дате ситуације. Сви се наведени случајеви, према датим упутствима, означавају као неусклађени
 (енгл. non-attuned) коментари усмерени на ментална стања детета. 
Као илустрација процене мајчиних коментара и квалитета интеракције може послужити анализа сљедеће ситуације: беба почиње да плаче и подиже руке у тренутку када мајка одлази да донесе нешто из друге собе, те се мајка враћа, узима бебу у наручје и на тај јој начин пружа утјеху. Овакво мајчино понашање могло би се окарактерисати као сензитивно, али без њеног коментара о разлозима повратка није могуће проценити да ли је то понашање адекватно усмерено на ментално стање детета. Међутим, уколико мајка, док теши своје дете, спомене како оно плаче јер није жељело остати само, њен би коментар указивао на адекватност у реаговању. С друге стране, ако мајка саопшти да дете плаче јер је љуто на њу, њен коментар би се окарактерисао као неусклађен јер није исправно протумачила унутрашње стање свог детета. Дакле, на основу мајчиних пропратних коментара усмерених на ум детета могуће је прецизније проценити квалитет интеракције мајке и детета, тј. адекватност њеног сензитивног понашања. Треба, ипак, имати у виду и могућност појаве другачијих односа коментара и начина реаговања. Мајка, нпр., може адекватно прокоментарисати унутрашње стање свог детета, али не одреаговати у складу с тим, због чега се њено понашање не би могло окарактерисати као сензитивно.

Заступљеност адекватних, односно неусклађених коментара у дискурсу мајки, како су истраживања показала, зависи од тога који се образац везаности може уочити у њиховој интеракцији са сопственим дететом [Meins et al. 2012]. Тако мајке сигурно везане деце, за разлику од мајки избјегавајуће деце, доминантно користе адекватне коментаре, а мање неусклађене.
 У неким се случајевима, међутим, (не)заступљеност адекватних коментара значајно не разликује. То се може уочити у говору мајки сигурно и амбивалентно везане деце. Оно што дискриминише ове две групе јесте значајна заступљеност неусклађених коментара у говору мајки амбивалентно везане деце. Сличан однос примећен је и у дискурсу мајки избјегавајуће и амбивалентне деце − и ту су адекватни коментари подеднако заступљени, али се ове две скупине такође међусобно разликују на основу неусклађених коментара будући да их мајке амбивалентне деце чешће користе. Говор мајки дезорганизоване деце, као што је уочено, такође показује неке специфичности у погледу ова два типа коментара. Наиме, ове мајке у већој мери користе неусклађене, а у мањој мери адекватне коментаре него мајке сигурне деце. У поређењу с мајкама амбивалентне деце, с друге стране, оне користе нешто мање неусклађених коментара, док разлике у коментарима између њих и мајки избјегавајуће деце нису уочене.

Док су се, дакле, на основу ове две групе коментара могле јасно дискриминисати различите манифестације афективне везаности, са сензитивношћу – схваћеном онако како ју је Ејнсворт операционализовала – то није био случај. Она се у великом броју студија није показала добрим предиктором афективне везаности, чак ни када је била изражена преко само два модалитета – сигурне, односно несигурне везаности [в. нпр. Goldberg et al. 1986, Isabella 1993, Lyons Ruth et al. 1987, Seifer et al. 1996; према Meins et al. 2013]. С тим у вези, Мејнс и њене колеге сматрају како њихова адаптација концепта сензитивности, изражена кроз увођење и операционализацију новог појма – оријентација на ум, којим се означава тенденција старатеља (првенствено мајки) да на адекватан или неусклађен начин коментаришу унутрашња стања детета током посматране, директне интеракције [Meins & Fernyhough 2015], употпуњује скалу што ју је Ејнсворт конструисала за процену општег сензитивног реаговања мајке током екстензивних интеракција са дететом у, као што је већ истакнуто, кућним условима.
ПОТЕНЦИЈАЛНА ШИРА ПРИМЕНА КОНЦЕПТА ОРИЈЕНТАЦИЈЕ НА УМ
Концепт оријентације на ум, како је наведено, настао је као покушај да се унапреди начин мерења старатељске сензитивности. Творци овог концепта усредсредили су се на мајчин капацитет да посматра ствари из угла свог детета и разуме намере што стоје иза сигнала које оно шаље. Они су нагласили како капацитет да се репрезентује дететово ментално стање заправо има потенцијал да објасни трансгенерацијски пренос образаца афективне везаности.
Осим идеја Мери Ејнсворт, на развој концепта, како су неки аутори уочили, утицале су и идеје Виготског (Vygotsky), првенствено оне о социјалном пореклу виших менталних функција [в. Fernyhough 2008]. Овај се утицај може препознати у истицању значаја интеракције у којој мајка упућује коментаре усмерене на ментална стања као контекста погодног за то да дете од најранег периода почне уочавати везу између сопственог понашања и тих коментара. Они му, заправо, као што сматра Мејнс, помажу да постепено постаје свјесно сопствених и туђих менталних стања, процеса и тога како они управљају понашањима [Meins et al. 2002].

С тим у вези, прва истраживања која су се бавила овим концептом имала су за циљ да утврде његове везе са афективном везаношћу, с једне стране, те са дечјим когнитивним капацитетима и социјалним разумевањем (посебно у области теорије ума), с друге стране. Уочено је како адекватни коментари мајке усмерени на ментална стања детета током раног сензомоторног развоја, док још није стекло способност говора, олакшавају не само развој сигурне везаности већ и дечје касније разумевање туђих перспектива и унутрашњих стања. Наиме, ти су се коментари показали као добар предиктор дечје теорије ума – способности приписивања менталних стања себи и другима те употреби тих стања у објашњавању и предвиђању понашања – у предшколском узрасту [Meins et al. 2002]. Ипак, остало је необјашњено како се остварује та веза, будући да није сасвим јасно шта дете на превербалном узрасту може да прими и обради од родитеља у чијем се говору појављују термини који указују на ментална стања. Могуће је да овакви родитељи, заправо, настављају да користе такав облик комуникације и током даљег развоја детета, када су његове развојне могућности веће, па би се дечја теорија ума могла посматрати као резултат континуиране интеракције ове врсте, а не само интеракције у најранијем дететовом узрасту, али то би се требало утврдити у неким будућим истраживањима. У сваком случају, због уочене везе, родитељску оријентацију на ум детета током раног развоја треба посматрати као релевантан индикатор квалитета односа родитељ – дете. Оно што је сигурно јесте да су вјештине ових родитеља, који су у стању да препознају когнитивни потенцијал детета и омогуће адекватне развојне изазове како би побољшали његове могућности за учење, боље него вјештине оних родитеља који нису усмерени на ментална стања свог детета [Meins 1997]. 
Кад је реч о вези оријентације на ум с другим концептима који су уобличени у покушају да се схвати како родитељи доживљавају своје дете, потребно је пре свега поменути однос са ментализацијом, тј. рефлексивном функцијом (енгл. reflective function).

Питер Фонаги (Peter Fonagy) термином ментализација означио је способност људи да у интеракцији са другима осмишљавају своје и туђе понашање [Sharp & Fonagy 2008]. Ова способност омогућује размишљање о сопственом и уму других када, нпр., дође до конфликта, а захваљујући њој особа је у стању да схвати о чему други размишља, да сагледа ситуацију из његове перспективе и сл. Осим когнитивних, ментализација укључује и емоционалне аспекте, и то пре свега капацитет особе да емоције држи под контролом, да их регулише, те да сопствена и туђа емоционална стања у потпуности доживи. 

Када се овај концепт посматра у контексту теорије о афективном везивању, назива се рефлексивном функцијом, а њиме се процењује уобичајени ниво ментализације неке особе. Рефлексивна функција изворно је осмишљена на основу ретроспективних исказа којима су одрасли људи описивали своја искуства из детињства, а ти су искази добијени преко интервјуа о афективној везаности одраслих (AAI – Adult Attachment Interview). Касније је примењена и у анализи транскрипата интервјуа о родитељском развоју (PDI – Parent Development Interview), у којима су испитаници описивали себе као родитеља, сопствено дете и њихов однос у различитим периодима, са фокусом на учесталости, садржају и кохерентности говора у вези са менталним стањима. Тако конципирана, родитељска рефлексивна функција показује у којој мери родитељи повезују понашања свог детета с његовим менталним стањима, односно колико кохерентно описују ту везу [Sharp & Fonagy 2008].
Када је реч о концепту утеловљене ментализације родитеља, важно је нагласити како се ради о посебном виду ментализације. То је, у ствари, капацитет родитеља да тумачи ментална стања свог детета на основу невербалних, телесних индикатора, те да положај и покрете сопственог тела прилагоди дететовим. Самим тим, за процену овог капацитета примењује се другачији приступ, у коме се полази од идеје да положај и покрети тела преносе информације о менталним стањима, па су предмет анализе покрети целог тела како родитеља, тако и детета за време њихове интеракције [Shai & Belsky 2017]. 
Капацитет за утеловљену родитељску ментализацију може се јасније представити једном хипотетичком интеракцијом – слободном игром мајке и њене шестомесечне бебе. На почетку беба лежи на столу за пресвлачење, на леђима, а мајка се налази уз тај сто, испод бебиних ногу. Игра почиње тако што се мајка нагиње према беби, постављајући своје лице непосредно изнад њеног, заголица је по стомаку и нагло се измиче. Ове покрете мајка понавља више пута, а за то време беба изражава позитивну фацијалну и вокалну експресију. Уколико се не проучи пажљивије, описана интеракција лако би се могла окарактерисати као разиграна и пријатна. Међутим, у тумачењу такве интеракције потребно је детаљно анализирати и мајчине и дететове кинестетичке обрасце. На тај начин могло би се, нпр., уочити да дете, иако се осмехује, кикоће, креће да се грчи, повлачи руке и ноге према средишту тела сваки пут када мајка уђе у његов лични простор, и то у жељи да прекине комуникацију. У неком тренутку, како би прекинуло игру, може да постави своју руку преко стомака. Родитељ с ниским капацитетом за утеловљену ментализацију вјероватно неће запазити ове сигнале и наставиће да се игра с дететом не водећи рачуна о темпу стимулације, а дете ће наставити да се осмехује и кикоће. Заправо, дете је научило шта треба да уради како би задобило пажњу родитеља. Осмехује се и кикоће чак и онда када покрети тела шаљу супротне поруке. То је цена коју треба да плати како би обезбедило близину свог родитеља. С друге стране, претпоставља се да ће родитељ с високим капацитетом за утеловљену ментализацију уочити и протумачити прве сигнале незадовољства када се они појаве. У складу с тим што му дете невербално поручује, такав ће родитељ кориговати своје понашање, тј., у овом случају, престаће да потенцира игру чим примети да то детету више не прија. 

Установљено је да деца са петнаест месеци, односно са три године имају већу шансу да буду класификована као сигурно везана уколико су њихове мајке у већој мери исказивале капацитет за утеловљену ментализацију током слободне игре када су она имала шест месеци [Shai & Belsky 2017].

Имајући све наведено у виду, оријентација на ум могла би се посматрати као ментализација у деловању, пошто мајчини експлицитни вербални описи менталних стања њеног детета могу зависити од њеног општег капацитета за ментализацију. С тим у вези, могуће је уочити да се оријентација на ум разликује од рефлексивне функције.

Основна разлика огледа се у томе што се и рефлексивна функција процењује на основу старатељевих исказа, тј. његових представа о менталном свету детета и/или о њиховом односу, док је оријентација на ум заснована на анализи старатељевих коментара о менталним стањима сопственог детета преко аутентичне, „живе” интеракције родитеља и детета. С друге стране, оно по чему се усмереност на ум разликује од утеловљене ментализације родитеља јесте врста садржаја који је предмет анализе. У оба се приступа мери способност родитеља да тумачи, а затим да адекватно одреагује на ментална стања свог детета у контексту актуелне интеракције, с тим да се она у случају оријентације на ум процењује преко вербалних, а код утеловљене ментализације преко невербалних индикатора. На основу њихове сличности, односно разлике, могло би се закључити да су ова два приступа заправо комплементарна. Та комплементарност посебно долази до изражаја у неким ситуацијама када изостају адекватни коментари усмерени на ментална стања детета. Наиме, постоје случајеви када изостанак таквих коментара не мора подразумевати мањак капацитета за ментализацију: неки родитељи не износе коментаре о менталним стањима детета, али ипак невербално показују како та стања уважавају [Shai & Belsky 2017]. 
Премда је концепт оријентације на ум доминантно испитиван у контексту интеракције мајке и детета током прве године дететовог живота, постоје и истраживања која су била усмерена на предшколски период [нпр. Meins et al. 1998]. У складу с тим, коришћене су и другачије технике за процену. Једна од њих јесте и кратка форма интервја (MMI – Mind-mindedness Interview), којим се процењује тенденција родитеља да користе менталне атрибуте при опису своје деце. Интервју се састоји од једног основног – Можете ли ми описати своје дете? – и неколико додатних питања, која се постављају по потреби. Добијени наративи класификују се у неке од категорија које су предложили Мејнс и сарадници: 1) описи који се односе на ментална стања (нпр. Воли да размишља о томе како ће постати пилот), 2) описи у вези са понашањем или личношћу (нпр. Врло је причљиво дете), 3) описи који указују на физички изглед детета, узраст или његову позицију у породици (нпр. Има пјеге по лицу), као и 4) описи који се не могу сврстати ни у једну од претходних категорија (нпр. Он је дивно дете). Индикаторима оријентације на ум сматрају се само описи који припадају првој групи [Meins & Fernyhough 2015].
У зависности од узраста детета, дакле, користе се различите технике. Претходно описани интервју користи се за процену оријентације на ум родитеља који имају старију децу, док се за исту процену код родитеља млађе деце користи техника заснована на процени интеракције. То се чини оправданим, али није сигурно да ли се овим различитим мерама испитује исти концепт, као ни то колико, у случају старије деце, постоји преклапање са неким другим концептима.

Техника којом се процењује оријентација на ум током интеракције родитеља и детета мери способност родитеља да тумачи ментална стања свог детета у контексту актуелне интеракције и тиме нуди могућност додатне процене тачности тих коментара. Такву могућност, с друге стране, интервју не пружа. Наиме, описи детета које родитељ током интервјуа понуди резултат су ретроспекције, будући да се дају док дете није присутно, па није могуће процијенити њихову тачност. Ово је важно, пошто резултати истраживања указују на то да је техника заснована на процени интеракције бољи, прецизнији показатељ оријентације на ум [Lundy 2013].

Оно што би се, поред досад наведеног, могло издвојити као проблем јесте и непостојање сасвим прецизних инструмената за мерење оријентације на ум у (пред)школском узрасту, те би у неким будућим истраживањима пажњу требало посветити креирању инструмената којима би се анализирала интеракција родитеља са децом тог узраста. Притом би, свакако, требало размишљати и о неким додатним индикаторима, прилагођеним узрасту који се посматра.

SUMMARY: The concept of mind-mindedness is an important contribution to understanding mother-child interactions in the light of attachment. It is created to explain the influence of sensitive parenting on the formation of a secure attachment. Although research on this concept has been carried out over the past twenty years, in our psychological literature dedicated to the social-emotional development, it is only mentioned by reference, as one of the factors that influence the development of secure attachment, or as a mechanism by which transgenerational transmission of attachment patterns can be explained. Therefore, because of its significance and actuality, in this paper the concept of mind-mindedness will be presented in more detail. First of all, attention will be paid to the origin and development of the idea itself, then the methods of assessment will be described, and then the results of the research important for shedding light on the theoretical background of this phenomenon will be presented. In addition, we will describe the correlation of mind-mindedness and the other concepts created in an attempt to understand how parents experience their own child.

� У раду ће се најчешће говорити о улози мајке, те ће се, у складу с тим, највише и појављивати термин мајка, али ће се местимично, у зависности од контекста, употребљавати и термини родитељ и старатељ, који имају шире значење.


� У нашој литератури овај је концепт веома сажето описан, и то искључиво у контексту афективног везивања [в. Krstić 2007, Stefanović-Stanojević 2012].


� Првобитно је у употреби био термин неадекватни (енгл. inappropriate) коментари усмерени на ментална стања детета, што је имплицирало њихову повезаност са адекватним коментарима, тј. њихову заједничку природу – да су они, у ствари, супротни крајеви скале којом се мери иста врста понашања. Касније је, међутим, установљено да ова два типа коментара нису у директној вези, с обзиром на то да указују на различите аспекте понашања мајки, те је придев неадекватни замијењен придевом неусклађени [Meins & Fernyhough 2012]. 


� У прилог специфичности односа сигурне везаности и оријентације на ум детета иду и резултати истраживања који говоре да мајке чија су деца претходно класификована као сигурно везана у односу на мајке несигурно везане деце чешће описују своје дијете на узрасту од три године преко менталних стања него његовог понашања или физичких особина [Meins et al. 1998].





